b'\n_START_ARTICLE_\nGravsten\n_START_PARAGRAPH_\nEn gravsten er en sten med navnet p\xc3\xa5 en afd\xc3\xb8d, der s\xc3\xa6ttes p\xc3\xa5 afd\xc3\xb8des grav._NEWLINE_En gravsten beh\xc3\xb8ver ikke v\xc3\xa6re af sten, et tr\xc3\xa6kors eller lignende der anvendes p\xc3\xa5 samme m\xc3\xa5de indg\xc3\xa5r i begrebet._NEWLINE_Gravstenen b\xc3\xa6rer navnet p\xc3\xa5 afd\xc3\xb8de \xe2\x80\x93 normalt indhugget, eller udformet i metal og f\xc3\xa6stnet til stenen, men det kan ogs\xc3\xa5 v\xc3\xa6re malet. Den kan ogs\xc3\xa5 have oplysninger om f\xc3\xb8dselsdato, d\xc3\xb8dsdato og/eller et mindeord._NEWLINE_P\xc3\xa5 gravsteder kan der opstilles mindesten i stedet. P\xc3\xa5 disse er der ikke navn men en anden henvisning "vor elskede mor" eller "elsket og savnet"._NEWLINE_I Danmark kan gravsteder sl\xc3\xb8jfes efter en fredningsperiode (10 \xe2\x80\x93 30 \xc3\xa5r efter begravelsesform), hvis ikke ejerne forl\xc3\xa6nger lejeaftalen. Ejerne af gravstenen kan hente den, ellers kan kirken beslutte enten at destruere eller gemme stenen. Sortering af gravsten sker efter regler i kirke- og museumslovgivning, hvor der er anbefalinger for hvordan menighedsr\xc3\xa5det b\xc3\xb8r udv\xc3\xa6lge bevaringsv\xc3\xa6rdige sten. Bl.a. skal der ses p\xc3\xa5 historisk vigtighed, specielle navne/titler/tekster og kunstnerisk eller speciel udformning eller materiale. Der er ikke specifikt krav om at gemme sten med "kendte" personer. Pladsen p\xc3\xa5 kirkeg\xc3\xa5rden, hvor gamle gravsten samles, hedder et lapidarium._NEWLINE_Gravstele er en flad, opretst\xc3\xa5ende sten p\xc3\xa5 en grav ofte med indskrift eller lignende.'